Devil Kingdom ni filamu yenye hadithi ya kufikirika ya mwaka 2011 kutoka Tanzania iliyoongozwa na kutayarishwa na Steven Kanumba. Nyota wa filamu ni Steven Kanumba, Ramsey Nouah, Kajala Masanja, Fatuma Makongoro, Patcho Mwamba na wengine. Muswada andishi umeandikwa na Ally Yakuti kutoka kwenye hadithi iliyoandikwa na Steven Kanumba. Filamu iliingia mitaani rasmi tarehe 26 Aprili 2011. Filamu inamhusu Ambrose Mapalala, kijana fukara mwenye shauku ya kuishi kwa fahari; baada ya kuhangaika kwa muda mrefu bila mafanikio, anajikuta akijiunga na jamii ya siri ya kishetani inayompa nafasi ya kutimiza ndoto zake kwa malipo ya kafara za watu. Hadithi inaanza na Ambrose Mapalala, anayetamani sana kuishi maisha ya kitajiri kwa lengo la kumridhisha mpenzi wake mwenye tamaa, Tracy. Tracy anafanikiwa kumshawishi Ambrose kuiba kiasi kikubwa cha pesa kwenye kampuni anayofanyia kazi. Wizi huo unapogundulika, Ambrose anafilisiwa mali zake zote na kufukuzwa kazi huku Tracy akimuacha baada ya kupata mpenzi mwingine tajiri. Kupambana na ugumu wa maisha, Ambrose anaamua kufungua kanisa dogo linaloshindwa kujiendesha kutokana na idadi ndogo ya sadaka. Pita pita za barabarani zinamkutanisha na rafiki yake wa utotoni Tony.